L'article 5 de la Llei 15/1984, de 20 de març, atribueix al Departament d'Interior, d'acord amb el Decret 297/1999, de 26 de novembre, de creació i reorganització de departaments de l'Administració de la Generalitat de Catalunya, la potestat d'aprovació de les reglamentacions especials dels jocs.
D'altra banda, l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya estableix que la potestat reglamentària de l'Administració de la Generalitat correspon al Govern.
En compliment del mandat de l'article 5.2 de la Llei 15/1984, de 20 de marc, abans esmentada, el Reglament aprovat per aquest Decret en determina l'objecte i l'àmbit d'aplicació, assenyala els requisits que han de complir les entitats o societats per tal de ser titulars de les autoritzacions administratives i de les inscripcions necessàries per al desenvolupament d'activitats relacionades amb l'explotació del joc de la plena o bingo o d'altres que es puguin autoritzar, determina el règim de les autoritzacions de sales de bingo i d'empreses de serveis, regula el règim de garanties necessàries, els elements materials utilitzats per la pràctica del joc de la plena o bingo, les condicions dels establiments, els requisits i les funcions del personal, el control d'accés a les sales i la mecànica i regles del joc.
Finalment, pel que fa al règim sancionador, remet a la vigent Llei 1/1991, de 27 de febrer, citada, i a la Llei 10/1990, de 15 de juny, sobre policia de l'espectacle, les activitats recreatives i els establiments públics.
Amb l'aprovació d'aquesta nova norma, es dóna compliment al mandat del legislador expressat en l'exposició de motius de la Llei 15/1984, de 20 de març, que marca com a objectiu de la mateixa Llei la fixació de regles terminants que ofereixin als ciutadans seguretat jurídica i, d'altra banda, permetin el poder executiu de la Generalitat desenvolupar una política de joc adaptada a les circumstàncies de cada moment.
Així mateix es compleix la Resolució 531/V, de 26 de març, del Parlament de Catalunya, sobre l'elaboració i l'aprovació dels reglaments de bingos i de casinos, que insta el Govern a elaborar i aprovar el reglament de bingo, atès que encara és vigent el reglament estatal aprovat abans del 1980.
En aquesta norma es recullen modificacions concretes respecte a la normativa anterior.
Com a exemple es poden enumerar la previsió de la inscripció de societats mercantils com a titulars directes d'autoritzacions d'instal·lacions de sales de bingo, mantenint però la possibilitat de la continuïtat de les entitats benèfiques, culturals o esportives; l'actualització del règim de fiances, apropant-lo al d'altres empreses explotadores de jocs i amb la determinació de les conseqüències de la desaparició total o parcial de les garanties i l'establiment d'un règim de reposició de les fiances insuficients, que és menys rigorós que el de l'anterior reglament, i la remodelació en relació amb el personal de les sales de bingo amb una major flexibilitat quant a les plantilles i les substitucions.
És a dir, que molts d'aquests canvis responen a una adequació de la norma a la realitat, la qual cosa implica també una major seguretat jurídica.
Es mantenen en canvi diferents especificacions de la normativa anterior com són, entre d'altres, la classificació de les sales en categories i el límit màxim d'aforament a 600 places, suprimint la categoria de sales especials però respectant les autoritzacions existents.
D'altra banda, es modifica la planificació del joc a Catalunya, donant nova redacció a l'article 1 del Decret 324/1985, de 28 de novembre, pel qual s'estableix la planificació del joc d'acord amb la Llei 15/1984, de 20 de març, ajustant la limitació del nombre de sales a la realitat actual i establint un règim de distàncies mínimes entre sales que afecta les noves instal·lacions o el trasllat de les existents.
En conseqüència, d'acord amb el dictamen de la Comissió Jurídica Assessora, a proposta del conseller d'Interior i amb la deliberació prèvia del Govern,
S'aprova el Reglament del joc de la plena o bingo, el text del qual s'adjunta a l'annex.
Es modifica l'article 1 del Decret 324/1985, de 28 de novembre, pel qual s'estableix la planificació del joc d'acord amb la Llei 15/1984, de 20 de març, que queda redactat de la manera següent:
"a) Es limita a 75 el nombre d'autoritzacions de sales de bingo per a tot el territori de Catalunya.
"b) No es pot autoritzar el trasllat ni la instal·lació de noves sales de bingo quan existeixin altres sales autoritzades dins un radi de 1.000 metres des de la ubicació pretesa.
Aquesta distància es mesura des de la porta d'accés a la sala.
"En cap cas no es poden autoritzar noves sales ni ampliacions de les ja existents que superin les 600 places d'aforament."
Es modifica l'article 2 del Decret 325/1985, de 28 de novembre, pel qual s'aprova el primer catàleg de jocs i apostes autoritzats a Catalunya, que queda redactat de la manera següent:
"Per als jocs de Ruleta, Ruleta americana amb un sol zero, Vint-i-u, Bola, Trenta i quaranta, Daus o Craps, Punt i Banca, Baccarà o Chemin de fer i Baccarà a 2 draps és d'aplicació directa el que disposa l'Ordre del Ministeri de l'Interior de 9 d'octubre de 1979, per la qual s'aprova el Catàleg de Jocs."
A partir de l'entrada en vigor d'aquest Decret no són d'aplicació a l'àmbit de Catalunya el Reglament del Joc del Bingo, aprovat per l'Ordre de 9 de gener de 1979, ni l'apartat 10 de l'Ordre de 9 d'octubre de 1979, per la qual s'aprova el Catàleg de Jocs.
S'autoritza el conseller d'Interior per modificar el percentatge de distribució en premis en el joc de la plena o bingo establert en l'article 32.2 del Reglament que s'aprova.
A partir de l'entrada en vigor d'aquest Decret es deroguen les normes següents:
a) Els articles 62 al 70 del Decret 144/1994, de 14 de juny, pel qual es regulen i s'adeqüen, d'acord amb la Llei 30/1992, de 26 de novembre, els procediments reglamentaris que afecten les matèries de règim local, joc, espectacles, activitats recreatives, policia autonòmica i local i personal al servei de la Generalitat.
b) L'Ordre de 7 de desembre de 1984, de modificació del Reglament del joc del bingo, aprovat per l'Ordre de 9 de gener de 1979.
c) L'article 2 de l'Ordre de 26 de març de 1999, de modificació del percentatge de distribució de premis i de supressió i creació de valors facials de cartons del joc del bingo.
Objecte, àmbit d'aplicació i règim jurídic
Aquest Reglament té per objecte la regulació, en l'àmbit territorial de Catalunya, del joc de la plena o bingo, com també de les activitats econòmiques, les persones, les empreses i els establiments que hi tinguin relació.
2.1 El joc de la plena o bingo consisteix en una loteria jugada sobre 90 números, de l'1 al 90 inclusiu, utilitzant com a unitat de joc uns cartrons integrats per 15 números diferents distribuïts en columnes i línies, en el qual es premien les combinacions de línia i bingo, consistents respectivament a completar els números d'una línia i del cartró complet.
2.2 En tot cas, el joc de la plena o bingo només pot practicar-se en sales de bingo que hagin obtingut la prèvia autorització d'instal·lació i el permís d'obertura.
3.1 L'autorització, l'organització i el desenvolupament del joc de la plena o bingo estan subjectes a les disposicions contingudes en la Llei 15/1984, de 20 de març, del joc, en la Llei 1/1991, de 27 de febrer, reguladora del règim sancionador en matèria de joc, en el present Reglament i en les normes de planificació del joc i del catàleg de jocs i apostes autoritzats a Catalunya, i a la resta de disposicions de caràcter general o complementari que resultin aplicables.
3.2 Resten prohibits els jocs que, amb el mateix o diferent nom, constitueixin modalitats del bingo no previstes en la normativa vigent, o que es portin a terme al marge de les autoritzacions, requisits i condicions establertes en les normes esmentades.
Empreses autoritzades, règim de les autoritzacions i règim de gestió del joc
Empreses titulars d'autoritzacions en matèria de bingo
4.1 L'organització, la gestió i l'explotació del joc de la plena o bingo només pot ser realitzada per les entitats i societats autoritzades per la Direcció General del Joc i d'Espectacles i inscrites en el Registre d'empreses de bingo, en la forma establerta en aquest Reglament.
4.2 Poden sol·licitar l'autorització i la inscripció com a empreses de bingo les entitats benèfiques, esportives o culturals i les societats mercantils que compleixin els requisits següents:
a) Entitats benèfiques, esportives o culturals:
1) Ha de tractar-se d'associacions, fundacions o clubs sense ànim de lucre.
2) Tenir més de tres anys d'existència legal.
A aquests efectes, el termini comença a comptar-se a partir de l'endemà a aquell en què es produeixi la inscripció en el Registre administratiu corresponent.
3) Estar en funcionament legal ininterromput els tres últims anys anteriors a la data de presentació de la sol·licitud, d'acord amb les normes dels respectius Estatuts i de les legislacions que siguin aplicables.
4) Les entitats titulars d'autoritzacions d'instal·lació de sales de bingo no poden ser titulars de més d'una sala de bingo en l'àmbit territorial de Catalunya.
1) Han de ser constituïdes necessàriament sota qualsevol de les modalitats de societat mercantil admeses, comptant amb el capital social mínim exigit en cada cas per la normativa vigent, representat per accions o participacions.
2) Tenir com a objecte social l'explotació del joc de la plena o bingo i d'altres que puguin ser autoritzats en sales de bingo, així com la dels serveis complementaris d'aquestes.
3) La participació de capital estranger en les empreses a què es refereix aquest Reglament s'ha d'ajustar a la normativa vigent sobre inversions estrangeres.
4) Cap persona física o jurídica pot ser titular d'accions o participacions en més de cinc societats mercantils titulars de sales de bingo.
5) Les transmissions d'aquestes accions o participacions i també les variacions del capital social han de ser comunicades a la Direcció General del Joc i d'Espectacles.
6) Les societats mercantils no poden ser titulars de més de tres sales de bingo en l'àmbit territorial de Catalunya.
Gestió directa i empreses de serveis
L'organització i la gestió del joc de la plena o bingo ha de ser realitzada directament per les societats titulars de l'autorització.
En el cas de les entitats regulades en l'article 4.2.a) d'aquest Reglament el joc ha de ser gestionat a través d'una empresa de serveis autoritzada d'acord amb el que estableix el capítol 5 d'aquest títol, la qual ha d'assumir davant l'Administració la responsabilitat que es derivi de la gestió i el desenvolupament del joc, sens perjudici del que estableix la disposició transitòria segona d'aquest Reglament.
Règim de les autoritzacions de les sales de bingo
Autoritzacions d'instal·lació, sol·licitud i tramitació
6.1 Les entitats benèfiques, esportives o culturals, així com les societats mercantils que compleixin els requisits especificats en els articles anteriors poden sol·licitar l'autorització d'instal·lació de sala de bingo i la inscripció en el Registre d'empreses de bingo, especificant l'aforament de la sala i acompanyant la documentació que es detalla a continuació:
a) Si el sol·licitant es una entitat benèfica, esportiva o cultural, a més de la sol·licitud ha d'aportar:
1) Certificació literal de l'acord adoptat per l'òrgan de govern en ordre a sol·licitar la inscripció.
2) Certificació del secretari o òrgan similar, contenint la relació completa dels membres de l'òrgan de govern de l'entitat, amb indicació dels seus càrrecs, domicili, professió, nacionalitat, número del document nacional d'identitat o, en el seu cas, passaport o document equivalent.
3) Certificat del Registre d'associacions o de fundacions o, si escau, del corresponent a la naturalesa de l'entitat esportiva, expressiu de la data d'inscripció en aquest.
4) Estatuts vigents de l'entitat, el text dels quals ha d'estar certificat pel secretari d'aquesta o òrgan similar, i visat pel president.
5) Memòria aprovada per l'òrgan de govern, signada pel secretari i visada pel president, en la qual s'hi faci constar:
Nombre de socis o membres, relació valorada de béns, nombre de reunions celebrades per l'òrgan de govern durant els tres anys anteriors a la data de sol·licitud i consignació en el corresponent llibre d'actes.
Liquidació dels pressupostos d'ingressos i despeses durant els tres últims anys.
Relació concreta i detallada de les activitats socials portades a terme per l'entitat durant l'any anterior a la sol·licitud.
b) Si el sol·licitant és una societat mercantil ha d'acompanyar a la sol·licitud:
1) Còpia o testimoni de l'escriptura de constitució i, en el seu cas, de modificació de la societat, degudament inscrites en el Registre Mercantil, en la qual hi consti el nom i cognoms dels socis, amb la quota de participació dels mateixos, i còpia dels Estatuts.
2) Certificació contenint la relació completa dels membres de l'òrgan de govern de la societat, amb indicació dels seus càrrecs, domicili, professió, nacionalitat, número del document nacional d'identitat o, en el seu cas, passaport o document equivalent.
3) Còpia legitimada del número d'identificació fiscal.
6.2 Conjuntament amb la documentació indicada en el punt anterior, i en relació amb l'establiment, cal presentar els document següents:
a) Plànols de l'emplaçament, situació i local.
b) Informe municipal sobre la viabilitat de la instal·lació en relació amb els usos urbanístics de la zona.
6.3 Rebuda aquesta documentació, la Direcció General del Joc i d'Espectacles ha d'emetre, en el termini d'un mes, informe en relació amb la instal·lació sol·licitada, que ha de ser notificat a l'interessat.
7.1 Presentada la sol·licitud i documentació annexa, així com la informació complementaria que pugui ser requerida, el director general del Joc i d'Espectacles ha de resoldre, dins el termini de dos mesos des de la presentació de la sol·licitud, concedint o denegant motivadament l'autorització d'instal·lació, recollint expressament en la resolució les dades següents:
d) Número d'inscripció en el Registre d'empreses de bingo.
e) Data de caducitat de l'autorització.
La sol·licitud s'entén concedida pel transcurs del termini assenyalat sense que s'hagi dictat resolució expressa, llevat de causa imputable al sol·licitant.
7.2 Així mateix s'ha de procedir a inscriure l'empresa en el Registre d'empreses de bingo de la Direcció General del Joc i d'Espectacles, fent constar, a més de les dades assenyalades, els membres, components o socis de l'empresa i els seus legals representants.
Les empreses que disposin d'autorització d'instal·lació de sales de bingo i es trobin inscrites en el Registre d'empreses de bingo, d'acord amb els articles anteriors, que pretenguin iniciar l'explotació d'una sala de bingo han de sol·licitar de la Direcció General del Joc i d'Espectacles, amb una antelació mínima d'un mes a la data d'inici de l'activitat, el previ permís d'obertura.
La sol·licitud ha de reunir els requisits previstos en la normativa vigent sobre procediment administratiu, i en tot cas cal adjuntar-hi:
a) Document acreditatiu de la representació de la persona o entitat sol·licitant per part de qui subscrigui la sol·licitud, en alguna de les formes previstes per la Llei 30/1992, de 26 de novembre, de règim jurídic de les administracions públiques i del procediment administratiu comú.
b) Llicències municipals, d'acord amb el que estableix l'article 22 del Decret 239/1999, de 31 d'agost, pel qual s'aprova el catàleg dels espectacles públics, les activitats recreatives i els establiments públics sotmesos a la Llei 10/1990, de 15 de juny, de policia de l'espectacle, les activitats recreatives i els establiments públics.
c) Projecte bàsic de les obres i instal·lacions del local, redactat per tècnic competent i visat pel col·legi professional corresponent.
El contingut mínim del projecte esmentat ha de ser:
Plànol de situació de l'edifici on es localitza la sala de bingo en el municipi a escala 1/1000, fent constar l'existència, en el seu cas, de totes aquelles sales que es troben en un radi de 1.000 metres de la que se sol·licita.
Plànol de la planta en la seva configuració actual a escala 1/100.
Plànol de situació prevista, amb les cotes corresponents.
Plànol d'electricitat, indicant la situació dels punts de llum, així com dels llums d'emergència, monitors i pantalles o marcadors electrònics previstos.
Plànol de ventilació i clavegueram.
Plànol indicatiu de les mesures de seguretat (extintors, boques d'incendi, compartimentació, entre d'altres).
Memòria descriptiva del local en la qual ha de constar obligatòriament l'estat general del local, superfície total, superfície i usos dels espais en què estigui distribuït el local, situació d'aquests, de l'aparell extractor de boles, de les pantalles lluminoses, dels monitors i altres elements necessaris per a la pràctica del joc i d'altres jocs autoritzats, bar i instal·lacions complementàries, serveis sanitaris, portes ordinàries i d'emergència, mesures de seguretat actives i passives a instal·lar, sistema de renovació de l'aire i del control de la pol·lució ambiental.
Certificació sobre la seguretat, solidesa del local i aptitud d'aquest per a sala de bingo.
10.1 El director general del Joc i d'Espectacles ha de resoldre dins el termini de dos mesos des de la presentació de la sol·licitud, atorgant o denegant motivadament el permís d'obertura.
Transcorregut aquest termini sense que hagi estat dictada resolució expressa, s'entén concedida la sol·licitud.
10.2 En el permís d'obertura hi han de constar les dades següents:
d) Horari màxim de funcionament.
Modificacions i règim jurídic de les autoritzacions d'instal·lació i dels permisos d'obertura
Modificacions de les autoritzacions d'instal·lació i dels permisos d'obertura
11.1 Les modificacions de les autoritzacions d'instal·lació requereixen l'autorització del director general del Joc i d'Espectacles quan impliquin alteracions de qualsevol dels termes de la resolució d'autorització i en particular:
b) La modificació del règim de gestió del joc, la substitució de l'empresa de serveis o la modificació del contracte subscrit amb aquesta.
11.2 Les modificacions dels permisos d'obertura requereixen autorització del director general del Joc i d'Espectacles quan impliquin alteració dels termes inicialment autoritzats i especialment quan es refereixin a alguna de les qüestions següents:
a) Modificacions que impliquin variacions en l'aforament de les sales.
b) Modificacions en els locals que incideixin en la seguretat, els aparells de joc i les instal·lacions.
c) La suspensió del funcionament de la sala.
11.3 Les sol·licituds s'entenen concedides pel transcurs de dos mesos sense que s'hagi dictat resolució expressa.
11.4 Qualsevol altra modificació de les condicions de les autoritzacions d'instal·lació o dels permisos d'obertura, no incloses en els apartats anteriors, ha de ser comunicada a la Direcció General del Joc i d'Espectacles en el termini de 15 dies.
Vigència, cancel·lació i renovació de les autoritzacions d'instal·lació i inscripcions
12.1 Les autoritzacions d'instal·lació i les inscripcions d'empreses per a l'explotació de sales de bingo tenen una validesa de 10 anys, renovables per períodes d'igual durada.
La renovació ha de ser sol·licitada amb un mínim de dos mesos d'antelació i s'entén concedida pel transcurs d'aquest termini sense que s'hagi dictat resolució expressa.
12.2 L'autorització d'instal·lació i la inscripció en el Registre d'Empreses de Bingo pot ser cancel·lada en els supòsits següents:
b) Per dissolució de l'entitat o societat.
Règim de les autoritzacions d'empreses de serveis
Les empreses de serveis, que han de reunir els requisits establerts en l'article 4.2.b) d'aquest Reglament, han de presentar a la Direcció General del Joc i d'Espectacles la corresponent sol·licitud acompanyada de la documentació següent:
a) Document acreditatiu de la representació que excerceix qui subscriu la sol·licitud.
b) Còpia o testimoni de l'escriptura de constitució de la societat inscrita en el Registre Mercantil, en la qual ha de constar la identificació dels socis i la quota de participació d'aquests, i còpia dels estatuts.
c) Certificació contenint la relació completa dels membres de l'òrgan de govern de la societat, amb indicació dels seus càrrecs, domicili, professió, nacionalitat, número del document nacional d'identitat o, en el seu cas, passaport o document equivalent.
d) Còpia legitimada del número d'identificació fiscal.
14.1 Presentada la sol·licitud i documentació annexa, així com la informació complementària que pugui ser requerida, el director general del Joc i d'Espectacles ha de resoldre, dins el termini de dos mesos, autoritzant o denegant motivadament la sol·licitud formulada, recollint expressament en la resolució les dades següents:
d) Número d'inscripció en el Registre d'empreses de serveis de bingo.
La sol·licitud s'entén concedida pel transcurs del termini assenyalat sense que hagi estat dictada resolució expressa.
14.2 Així mateix s'ha de procedir a inscriure l'empresa en el Registre d'empreses de serveis de bingo de la Direcció General del Joc i d'Espectacles, fent constar, a més de les dades assenyalades, els membres, components o socis de l'empresa i els seus legals representants.
14.3 Cap persona física o jurídica pot ser titular d'accions o participacions en més de cinc empreses de serveis gestores de sales de bingo.
Vigència, renovació, modificació i cancel·lació de les autoritzacions d'empreses de serveis
15.1 Les autoritzacions d'empreses de serveis tenen caràcter temporal, amb una durada de 10 anys, renovables per períodes d'igual durada.
15.2 La sol·licitud de renovació ha de ser formalitzada amb una antelació mínima de dos mesos a la data d'extinció de la inscripció i s'entén concedida pel transcurs d'aquest termini sense que hagi estat dictada resolució expressa.
15.3 Les autoritzacions i inscripcions en el Registre d'empreses de serveis de bingo poden ser cancel·lades en els supòsits següents:
b) Per dissolució de la pròpia empresa de serveis.
15.4 La transmissió d'accions o participacions d'empreses de serveis gestores de sales de bingo ha de ser comunicada a la Direcció General del Joc i d'Espectacles en el termini de 15 dies.
16.1 D'acord amb el que estableix l'article 18 de la Llei 1/1991, de 27 de febrer, reguladora del règim sancionador en matèria de joc, les entitats o empreses titulars d'autoritzacions d'instal·lació de sales de bingo o les empreses de serveis, prèviament a l'obtenció del permís d'obertura, han de constituir una fiança, d'acord amb la categoria establerta a l'article 23.5, per la quantia següent:
16.2 Les fiances s'han de constituir en la Caixa General de Dipòsits de la Generalitat de Catalunya, a disposició de l'autoritat competent, d'acord amb el que estableix l'article 3 del Decret 221/1999, de 27 de juliol, pel qual s'aprova el Reglament de la Caixa general de dipòsits de la Generalitat de Catalunya, i s'unifica el règim de les garanties que davant seu es poden presentar i queden afectes a les responsabilitats econòmiques en què les empreses poguessin incórrer en raó del que preveu aquest Reglament.
16.3 Les fiances han de ser mantingudes en la seva totalitat mentre subsisteixin les causes que van motivar-ne la constitució.
16.4 La fiança, d'acord amb el que disposa l'article 18 de la Llei 1/1991, de 27 de febrer, reguladora del règim sancionador en matèria de joc, queda subjecta al pagament forçós de les sancions pecuniàries que els òrgans de l'administració imposin a l'entitat titular, així com als premis que hagin de ser abonats com a conseqüència de l'explotació de les sales de bingo.
16.5 Si es produís la disminució de la quantia o l'extinció o la cancel·lació de la garantia d'acord amb la normativa específica, l'empresa inscrita ha de reposar-la o completar-la en el termini màxim de dos mesos.
L'incompliment d'aquesta obligació en el termini establert dóna lloc a la incoació d'un expedient de cancel·lació de la inscripció de l'empresa en el registre, amb audiència de l'interessat, i queda suspesa l'autorització fins que hagi estat reposada o completada la fiança o fins que hagi estat resolt l'expedient de cancel·lació, prèvia audiència de l'interessat.
16.6 Les fiances es poden cancel·lar quan desapareguin les causes de la seva constitució, sempre que no existeixin responsabilitats pendents o si ha transcorregut el termini màxim de prescripció d'aquestes responsabilitats.
Per a la recuperació de les fiances constituïdes, i a sol·licitud de la persona física o jurídica que les hagi constituït, s'ha de demanar informació dels òrgans administratius competents sobre l'existència de responsabilitats pendents i s'ha d'ordenar la publicació de la sol·licitud de devolució en el DOGC perquè en el termini de dos mesos els possibles interessats puguin exercir els seus drets que puguin afectar la fiança que es pretén recuperar.
Transcorregut aquest termini, s'ha de procedir a la devolució, prèvia liquidació de les responsabilitats pendents si n'hi haguessin.
16.7 La publicació i el transcurs del termini assenyalat no són necessaris en el cas de substitució de fiances, sempre que es comprovi la no existència d'obligacions pendents o, si n'hi ha, siguin satisfetes.
17.1 El joc de la plena o bingo només pot practicar-se amb els cartrons autoritzats per resolució del director general del Joc i d'Espectacles, que seran expedits per les delegacions territorials del Departament d'Economia, Finances i Planificació.
La resolució d'autorització ha de ser emesa dins el termini de dos mesos des de la presentació de la sol·licitud i s'entén concedida un cop transcorregut aquest termini sense que hagi estat dictada.
17.2 La venda dels cartrons només pot realitzar-se dintre de la sala on es porti a terme el joc.
Cap jugador no pot adquirir cartrons corresponents a una partida mentre no s'hagi comprovat el primer cartró premiat de la partida anterior.
17.3 Els cartrons es venen correlativament segons el número d'ordre d'aquests, dins de cadascuna de les sèries.
La venda en cada partida s'inicia, indistintament, amb el número 1 de cada sèrie, quan aquesta comenci, o bé amb el número següent a l'últim venut en qualsevol partida anterior, s'hagi efectuat aquesta el mateix dia o en un dia anterior.
17.4 Si el nombre de cartrons de la sèrie posada a la venda, comenci aquesta o no pel número 1 de la mateixa, fos insuficient per atendre la demanda dels jugadors, poden posar-se en circulació per a la mateixa partida cartrons d'una nova sèrie, sempre que es compleixin els requisits següents:
a) La segona sèrie ha de ser del mateix valor facial que la primera.
b) La venda de la segona sèrie ha de començar necessàriament pel número 1 de la mateixa.
c) Els cartrons de la segona sèrie poden ser venuts fins al límit màxim del cartró de la primera sèrie amb la qual s'ha iniciat la venda, de manera que en cap cas puguin ser venuts dos cartrons iguals en la mateixa partida.
17.5 Els cartrons han de ser pagats pels jugadors amb diners en efectiu, o mitjançant qualsevol altre mitjà autoritzat, i resta prohibit el seu lliurament a compte o el seu abonament mitjançant xec o qualsevol altre mitjà de pagament, així com la pràctica d'operacions a crèdit als jugadors.
17.6 Per la compra i tinença de cartrons, els jugadors adquireixen el dret al desenvolupament de la partida d'acord amb les normes vigents i, en el seu cas, al pagament dels premis establerts, o, quan procedeixi, a la devolució íntegra de l'import pagat.
17.7 Llevat que s'utilitzi algun sistema informàtic o electrònic, els números dels cartrons han de ser marcats pels jugadors de forma indeleble a mesura que les corresponents boles apareguin i siguin cantades.
La marca ha d'efectuar-se mitjançant qualsevol símbol que permeti identificar el número marcat.
No són vàlids, a efectes de premi, els cartrons el marcatge dels quals impedeixi identificar clarament la sèrie i/o el número del cartró.
17.8 La comprovació dels cartrons premiats s'efectua a través de circuit tancat de televisió mitjançant l'exposició del cartró matriu pel responsable de taula o qualsevol altre mitjà autoritzat.
17.9 Després de cada partida els cartrons usats, llevat que siguin conservats pels jugadors, han de ser recollits i, prèvies les comprovacions necessàries, destruïts en qualsevol cas abans de la sessió següent.
D'aquesta destrucció s'exceptuen aquells que puguin constituir proves d'infracció en el cas que apareguin indicis racionals d'haver-se'n comès alguna durant la partida, i s'han de posar a disposició de l'autoritat competent.
18.1 A l'inici i cloenda de cada sessió del bingo, les boles han de ser objecte de recompte per part del responsable de taula, en presència del director de sala i dels jugadors que ho sol·licitin, comprovant-ne la numeració i que es troben en perfecte estat.
Els agents de l'autoritat poden presenciar aquesta operació i demanar les comprovacions que estimin pertinents.
18.2 Durant el transcurs de cada partida els números que vagin sortint s'han d'anar reflectint en una pantalla o panell fàcilment llegible per tots els jugadors des dels seus llocs.
18.3 Les extraccions i les lectures de les boles han d'efectuar-se amb el ritme adequat perquè tots els jugadors puguin seguir-les i anar-les anotant en els seus cartrons.
18.4 En el cas que, un cop iniciada l'extracció, es descobrís la manca de boles, boles duplicades, boles amb defecte o excés de pes, o qualsevol altre irregularitat relativa a questes, s'ha d'anul·lar la partida retornant l'import dels cartrons.
18.5 Els jocs de boles estan formats per 90 unitats, tenint cadascuna d'elles inscrit en la seva superfície, de forma indeleble, el corresponent número, que ha de ser perfectament visible a través dels monitors de televisió.
Només poden utilitzar-se boles prèviament autoritzades per resolució del director general del Joc i d'Espectacles, que ha de ser emesa en el termini de dos mesos des de la sol·licitud, que s'entén concedida pel transcurs d'aquest termini sense que hagi estat dictada resolució expressa.
Cada joc de boles ha de ser substituït d'acord amb el nombre de partides que estableixi l'autorització, o bé s'ha de procedir al canvi abans d'aquest límit quan es descobreixi que alguna de les boles no està en perfectes condicions.
El canvi d'un joc de boles per un altre ha de fer-se constar en el llibre d'actes.
18.6 A fi i efecte de constatar aquestes exigències, cada joc de boles ha d'anar acompanyat d'una còpia de la resolució d'autorització.
18.7 El joc de boles substituït queda en una caixa que ha de ser precintada pel director de sala i l'empleat de sala corresponent i ha de ser destruït, llevat que existeixi alguna reclamació relacionada amb ell.
Els aparells extractors de boles han de ser autoritzats per resolució del director general del Joc i d'Espectacles, dins el termini de dos mesos des de la sol·licitud, que s'entén concedida si transcorregut aquest termini no ha estat dictada resolució expressa.
És obligatòria l'existència d'un circuit tancat de televisió que garanteixi el coneixement pels jugadors de les boles que es vagin extraient durant el transcurs de la partida; així, la càmera ha d'enfocar permanentment el lloc de sortida de les boles i la imatge ha de ser recollida pels diferents monitors distribuïts en la sala en nombre suficient per a assegurar la correcta visibilitat per tots els jugadors.
De la mateixa manera, ha d'existir una o diverses pantalles on s'han de recollir els números a mesura que es vagin extraient i cantant.
També és preceptiva l'existència de pantalles o panells indicatius dels premis de línia i bingo que s'obtenen en cada partida.
Poden existir igualment un o diversos aparells comptadors de les extraccions que es realitzin.
La sala ha d'estar proveïda d'una instal·lació de so que garanteixi la perfecta audició, per part dels jugadors, del desenvolupament de cada partida.
Condicions dels locals i de les activitats autoritzades
23.1 Les sales de bingo han d'estar dedicades exclusivament a la pràctica d'aquest joc i d'altres modalitats que siguin autoritzades, d'acord amb la seva reglamentació específica.
Les modalitats del joc de la plena o bingo que impliquin connexions informàtiques externes, i com a garantia pública de control, gestió i universalitat de l'accés, han de ser realitzades a través de l'Entitat Autònoma de Jocs i Apostes de la Generalitat, d'acord amb les reglamentacions específiques aprovades pel Departament d'Interior.
23.2 En els vestíbuls o en la zona de recepció de les sales de bingo, així com en altres localitzacions dins el mateix establiment, però en tot cas havent passat el servei d'admissió i control, s'hi poden instal·lar màquines recreatives en les condicions establertes pel Reglament de màquines recreatives i d'atzar, aprovat pel Decret 28/1997, de 21 de gener, així com màquines o aparells de loteries i apostes gestionades per l'Entitat Autònoma de Jocs i Apostes de la Generalitat, d'acord amb la Llei 5/1986, de 17 d'abril, de creació d'aquesta Entitat Autònoma, que han de ser reglamentats i autoritzats pel Departament d'Interior.
23.3 Únicament dins l'horari de funcionament autoritzat les sales de bingo poden prestar serveis de cafeteria i restauració, donant compliment a la normativa aplicable a aquestes activitats.
23.4 Els locals destinats a la pràctica del joc de la plena o bingo i les seves instal·lacions han de reunir les condicions tècniques i de seguretat que, amb caràcter general, estableixin els reglaments específics.
23.5 Les sales de bingo no poden admetre un nombre d'assistents, siguin o no jugadors, que excedeixi l'aforament màxim assenyalat en el permís d'obertura.
Les sales, en funció del seu aforament, que no pot superar les 600 places, es classifiquen en les categories següents:
23.6 La Direcció General del Joc i d'Espectacles pot autoritzar per a cada sala de bingo la utilització, com a mitjà de pagament en tot el recinte, de targetes magnètiques o electròniques recarregables, en substitució dels diners en metàl·lic.
Aquestes targetes han de ser prèviament autoritzades per resolució del director general del Joc i d'Espectacles, que s'entén concedida pel transcurs del termini de dos mesos sense que hagi estat dictada resolució expressa.
23.7 En les sales de bingo no es poden dur a terme activitats de promoció ni lliurament d'obsequis o regals o invitacions als assistents sense disposar d'autorització expressa de la Direcció General del Joc i d'Espectacles, que s'entén concedida pel transcurs de dos mesos sense resolució expressa.
23.8 L'horari de funcionament de les sales de bingo és el comprès entre les 15.00 hores i les 4.00 hores, ampliat fins a una hora més els divendres, dissabtes i vigílies de festius.
Dins aquest horari les sales poden obrir més tard o tancar abans en funció de l'assistència de públic.
El director general del Joc i d'Espectacles pot autoritzar horaris excepcionals en dates assenyalades.
Les sol·licituds han de ser presentades amb una antelació mínima de dos mesos i s'entenen concedides pel transcurs d'aquest termini sense que hagi estat dictada resolució expressa.
23.9 La senyalització, els cartells d'informació general de caràcter fix i els documents d'oferta de serveis han d'ajustar-se a les exigències de la Llei 1/1998, de 7 de gener, de política lingüística.
Utilització de les llengües oficials
Tot el personal de les sales de bingo que tingui vinculació directa amb l'activitat del desenvolupament del joc i que es relacioni amb el públic ha d'estar en condicions de poder-lo atendre en qualsevol de les llengües oficials de Catalunya.
25.1 El personal al servei de les sales de bingo ha d'estar en possessió del corresponent document professional.
El document esmentat ha de ser expedit per la Direcció General del Joc i d'Espectacles, dins el termini de dos mesos des de la presentació de la sol·licitud i s'entén concedit pel transcurs d'aquest termini.
25.2 L'expedició del document professional té caràcter reglat i pot ser suspès o revocat per la Direcció General del Joc i d'Espectacles, d'acord amb el que estableix la Llei 1/1991, de 27 de febrer, reguladora del règim sancionador en matèria de joc.
25.3 La suspensió i la revocació del document professional priva el seu titular de la possibilitat d'exercir la seva funció en qualsevol de les sales de bingo en l'àmbit territorial de Catalunya.
25.4 El document professional és únic per a totes les categories o llocs de treball, corresponent a l'entitat titular de l'autorització la contractació dels treballadors, que en tot cas ha de ser per a les funcions previstes en l'article 26 d'aquest Reglament.
25.5 Tot el personal de les sales de bingo està obligat a proporcionar als inspectors o funcionaris competents en matèria de joc tota la informació i la documentació que se'ls sol·liciti i que es refereixi a l'exercici de les seves funcions.
26.1 Als efectes d'aquest Reglament i sens perjudici de la normativa laboral, totes les sales de bingo han de comptar amb el personal següent:
El director de sala exerceix la direcció i el control del funcionament de la sala, adoptant les decisions relatives a la marxa de les diferents operacions, d'acord amb les normes tècniques del joc i marcant el ritme adequat d'aquelles; vetlla pel correcte funcionament de tots els aparells, les instal·lacions i els serveis de la sala; exerceix la jerarquia sobre tot el personal al servei de la sala; respon de la correcta gestió de la comptabilitat específica del joc i de la tinença en la sala de les autoritzacions necessàries per al seu funcionament i la documentació relativa al personal.
Així mateix, excerceix la representació de l'empresa que gestioni el joc, tant davant dels jugadors com dels agents de l'autoritat, excepte en el cas en què la representació esmentada es trobi expressament atribuïda a una altra persona i aquesta es trobi present a la sala.
Així mateix pot col·laborar en qualsevol funció.
El personal de taula és l'encarregat de la comprovació de les boles i cartrons; té en el seu poder els cartrons i els lliura ordenadament per a la seva distribució; recapta els diners obtinguts en la venda de cartrons; porta la comptabilitat dels cartrons venuts i sobrants per cada jugada o sorteig; efectua la determinació dels premis de línia i bingo; comprova els cartrons premiats; informa col·lectivament de tot això als jugadors; prepara i abona les quantitats corresponents a cada premi un cop finalitzada la jugada; consigna tot això —així com les incidències que es produeixin—, a l'acta de cada sessió, i respon individualment totes les peticions d'informació o reclamacions que formulin els jugadors.
Així mateix, executa aquelles funcions que el director de sala pugui encomanar-li.
En tot moment ha d'haver un membre del personal de taula designat com a responsable d'aquestes funcions.
El personal de sala realitza la venda de cartrons i la funció d'admissió i control i, en el torn de locució, qualsevol activitat relacionada amb la venda o administració de cartrons que el director de sala els indiqui.
Així mateix, el personal de sala i el personal de taula es poden substituir entre ells.
26.3 El nombre de membres del personal es fixa en funció de l'aforament de la sala, amb els mínims següents per un aforament de 100 persones:
Les empreses que gestionin sales de bingo han de comunicar mensualment a la Direcció General del Joc i d'Espectacles les altes i les baixes del personal referit en l'article 26 d'aquest Reglament.
El personal al servei de les empreses dedicades a l'organització i l'explotació de les sales de bingo no pot participar en el joc de la plena o bingo, gestionat per les empreses esmentades, ni directament ni a través de terceres persones.
Admissió de jugadors i desenvolupament de les partides
29.1 Totes les sales de bingo han de disposar d'un servei d'admissió que controli l'accés a la sala de bingo de tots els jugadors o visitants.
29.2 El servei esmentat d'admissió ha d'obrir a cada visitant, en la seva primera assistència a la sala de bingo, una fitxa en la qual han de figurar les dades següents:
En aquelles sales en les quals constin les dades dels seus clients digitalitzades i creuades amb les de la base de dades de persones que tenen prohibida l'entrada a bingos i casinos a què fa referència el Decret 324/1994, de 16 de novembre, pel qual es regulen els fitxers automatitzats que contenen dades de caràcter personal gestionats pel Departament de Governació i els seus organismes autònomes, és suficient la seva identificació.
29.3 Les funcions de control d'admissió que puguin ser realitzades mitjançant suports informàtics han de garantir l'obtenció i la conservació de totes les dades sobre assistència de jugadors d'acord amb la legislació sobre tractament de dades de caràcter personal.
En tot cas, el servei d'admissió ha de comptar amb els mitjans tècnics necessaris per impedir l'entrada a la sala de joc d'aquelles persones que hi tinguin prohibit l'accés.
29.4 El servei d'admissió ha d'identificar tots els visitants, abans de facilitar-los l'accés a la sala de joc i a les ubicacions on es trobin instal·lades les màquines de joc, procedint a anotar la data de la visita en la seva fitxa personal.
29.5 Les fitxes personals tenen caràcter reservat i només poden ésser revelades per l'empresa prèvia autorització de la Direcció General del Joc i d'Espectacles, a requeriment dels serveis d'inspecció i control del joc o bé a requeriment judicial.
30.1 L'entrada en les sales de bingo està prohibida a:
b) Les persones que tinguin l'accés prohibit per resolució judicial.
c) Les persones que constin en la base de dades de persones que tenen prohibida l'entrada a bingos i casinos.
d) Les persones a què fa referència l'article 16.4 de la Llei 10/1990, de 15 de juny, sobre policia de l'espectacle, les activitats recreatives i els establiments públics.
30.2 La Direcció General del Joc i d'Espectacles, prèvia tramitació de l'oportú expedient, ha d'incloure en la base de dades de persones que tenen prohibida l'entrada a bingos i casinos a:
a) Les persones que voluntàriament ho sol·licitin, per elles mateixes o confirmant sol·licituds presentades per familiars i aquelles de qui ho sol·licitin llurs representants legals.
Aquesta prohibició pot tenir caràcter indefinit o temporal.
En tot cas ha de tenir la durada que sol·liciti l'interessat amb un mínim de sis mesos.
Les prohibicions temporals poden ser renovades, i únicament poden ser aixecades un cop finalitzat el termini fixat a petició expressa de l'interessat.
b) Les persones que com a conseqüència d'expedient sancionador quedin expressament sancionats amb la prohibició d'entrada per un temps determinat.
La tramitació d'aquests expedients té caràcter reservat.
31.1 Abans de l'inici de cada sessió s'ha de comprovar el funcionament correcte de tot el material i les instal·lacions de joc que hagin d'utilitzar-se, a continuació s'ha de procedir a la introducció de les boles en l'aparell extractor, i els jugadors que així ho desitgin poden inspeccionar ambdues operacions.
Abans de procedir a la venda dels cartons s'ha d'anunciar la sèrie o les sèries a vendre, el nombre de cartrons de d'aquesta així com el valor facial dels mateixos; a continuació s'ha d'iniciar la venda.
Un cop finalitzada la venda de cartrons, durant el desenvolupament de la partida no es permet l'entrada a la sala de nous jugadors o visitants fins a la seva finalització.
31.2 Totes les operacions necessàries per a la realització del joc de la plena o bingo han de ser efectuades inexcusablement a la vista dels jugadors i del públic.
Els jugadors poden formular totes les peticions d'informació o reclamacions considerin oportunes, sempre que això no suposi una interrupció injustificada i extemporània del joc.
31.3 Queda prohibit als empleats de la taula de control donar coneixement de l'existència de cartons premiats prèviament a haver estat cantats.
31.4 Els elements, els aparells i els mecanismes que incideixin directament o indirectament en el desenvolupament i en la pràctica del joc han de comptar amb la corresponent autorització, mitjançant resolució del director general del Joc i d'Espectacles, que s'entén concedida pel transcurs del termini de dos mesos sense que hagi estat dictada resolució expressa.
De la mateixa manera, han de comptar amb la corresponent autorització del director general del Joc i d'Espectacles els elements de control informàtic del sistema d'arxiu i verificació de les partides.
31.5 Un cop finalitzada l'operació de venda el personal de sala ha de procedir a la recollida dels cartons sobrants i el responsable de taula ha d'efectuar els càlculs pertinents, i s'anunciarà:
a) El total de cartrons venuts de la sèrie o sèries corresponents, utilitzant la fórmula següent:
"Cartrons venuts [...], de la sèrie [...] del número [...] al [...] i de la sèrie [...] del número [...] al [...]".
b) L'import dels premis de línia i bingo
31.6 A continuació s'ha de procedir a exposar, en els panells i monitors, el nombre de cartrons venuts, premi de la línia i premi del bingo.
Un cop efectuada aquesta operació, s'ha de procedir a anunciar el començament de la partida.
31.7 A partir d'aquest moment, s'han d'extreure successivament les boles, el número de les quals s'ha d'anunciar a través dels altaveus, mostrant-se simultàniament en els monitors i panells de la sala.
La locució de les partides pot realitzar-se per procediments electrònics com el "lector automàtic de boles".
El joc s'interromp quan algun jugador canti la jugada de línia o bingo en veu alta.
31.8 Seguidament s'ha de lliurar el cartró al personal de la sala i s'ha de comunicar al responsable de taula el número de cartró cantat per a la seva comprovació posterior, que pot ser feta per mitjans informàtics.
Aquesta operació es repeteix amb tots els cartrons cantats.
En el supòsit que sigui un de sol el jugador que hagi cantat, si de la comprovació efectuada en resulten errades o inexactituds en algun dels números del cartró, el joc s'ha de reprendre fins que hi hagi un guanyador; quan alguna línia cantada sigui correcta, el joc continua fins que sigui cantat el bingo i, en cas de ser la verificació d'aquest positiva, es dóna per finalitzada la partida, i es procedeix a l'abonament de l'import dels premis.
31.9 Una vegada comprovada l'existència del cartró premiat, el responsable de taula pregunta si existeix alguna altra combinació guanyadora, i deixa un temps prudencial fins a donar l'ordre de continuar la partida o donar-la per finalitzada, segons el cas.
Un cop donada la corresponent ordre pel responsable de taula de "la partida queda tancada", es perd tot el dret a reclamació sobre l'esmentada jugada.
31.10 Es poden utilitzar màquines, aparells o equips informàtics auxiliars del joc del bingo, que han de ser prèviament autoritzats per resolució del director general del Joc i d'Espectacles, que s'entén concedida pel transcurs de dos mesos sense que hagi estat dictada resolució expressa.
La instal·lació d'aquests aparells, amb els quals es poden jugar fins a 36 cartrons, ha de ser igualment autoritzada per la Direcció General del Joc i d'Espectacles.
32.1 Dels diners obtinguts de la venda de cartrons s'han de separar materialment els que d'acord amb aquest Reglament estiguin destinats al pagament de premis, que han de quedar en poder del responsable de taula, subjectes al seu pagament i en l'interior de la sala de la qual no poden ser trets llevat d'ordres de l'autoritat administrativa o judicial.
32.2 La quantitat a distribuir en premis en cada partida és del 60% del valor facial de la totalitat dels cartrons venuts, corresponent el 51,5% al premi de bingo i el 8,5% al premi de línia.
32.3 En tot cas, els premis s'han de fer efectius en metàl·lic i no poden ser substituïts per premis en espècie.
Això no obstant, el pagament en metàl·lic pot ser substituït pel lliurament d'un xec contra un compte de l'empresa titular o de l'empresa de serveis que gestioni el joc en la sala.
Aquesta forma de pagament requereix la conformitat del jugador.
33.1 El desenvolupament de cada sessió s'ha de reflectir en una acta que s'ha de redactar partida a partida, simultàniament a la realització de cadascuna d'aquestes, i no es pot, en qualsevol cas, iniciar l'extracció de les boles mentre no s'hagin consignat a l'acta les dades esmentades en els apartats següents.
33.2 Les actes es poden estendre mitjançant sistemes informàtics.
En l'encapçalament de l'acta es fa constar la diligència d'inici de la sessió, la data i la signatura del responsable de taula, afegint a continuació, per cada partida, les dades següents:
a) Número d'ordre de la partida.
d) Xifra de cartrons venuts amb indicació del número d'ordre inicial i final.
e) Quantitat total recaptada i quantitats corresponents als premis de línia i bingo.
En finalitzar la sessió, s'ha d'estendre la diligència de tancament que ha de signar el director de sala.
33.3 També ha de constar a l'acta, mitjançant diligències diferenciades, les incidències i les reclamacions dels jugadors que s'hagin produït durant el desenvolupament de les partides.
33.4 De les actes s'ha de fer, com a mínim, una còpia per als serveis de control i inspecció del joc, que poden sol·licitar-ne l'exhibició o tramesa.
33.5 En el cas que s'hagin produït incidències o reclamacions, s'ha de comunicar a la Direcció General del Joc i d'Espectacles o als serveis territorials del Joc i d'Espectacles i s'ha de trametre una còpia de l'acta o actes que les reflecteixin, en el termini de dos dies hàbils a comptar de la data de l'acta.
34.1 Totes les sales de bingo autoritzades i en funcionament poden disposar d'un sistema informàtic, prèviament autoritzat, connectat a la taula de control, que ha de recollir totes les dades i les incidències que es produeixin a cada partida i especialment els indicats a l'apartat 5 de l'article anterior, a més de l'hora d'inici de cada partida, l'ordre correlatiu d'extracció de les boles amb els seus respectius números, el nombre d'aparells auxiliars per a la pràctica del joc que s'utilitzen en cada partida i el nombre de cartrons que juga cada aparell auxiliar; així mateix han de quedar gravades en el suport informàtic les diligències i les incidències que es produeixin en cada partida.
34.2 El sistema d'arxiu i verificació ha de recollir la informació esmentada a l'apartat anterior dels tres últims mesos com a mínim, i a la informació esmentada només hi poden tenir accés els serveis de control i inspecció del joc, així com els òrgans judicials.
34.3 En cas d'informatització del sistema d'arxiu i verificació, si es produís una avaria s'ha d'efectuar la diligència corresponent en l'acta, indicant la partida i l'hora en què es produí l'avaria; la diligència esmentada ha de ser signada pel director de sala, el responsable de taula i el membre del personal de sala que anunciava els números de la partida, reprenent-se el desenvolupament del joc i fent constar en l'acta les partides que se celebrin, amb indicació de les dades que s'assenyalen en l'apartat 2 de l'article 33 d'aquest Reglament.
Així mateix, i abans d'iniciar-se la sessió de joc del dia següent, s'ha d'haver reparat o substituït el sistema informàtic.
L'incompliment del que estableix aquest Reglament s'ha de sancionar d'acord amb el que preveuen la Llei 1/1991, de 27 de febrer, reguladora del règim sancionador en matèria de joc, la Llei 10/1990, de 15 de juny, sobre policia de l'espectacle, les activitats recreatives i els establiments públics, i el Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat.
Inscripció de les autoritzacions vigents
Les entitats titulars d'autoritzacions de sales de bingo i les empreses de serveis amb autoritzacions vigents en el moment d'entrada en vigor d'aquest Reglament han de ser automàticament inscrites en el Registre d'empreses de bingo i en el Registre d'empreses de serveis de bingo, respectivament, mantenint la vigència i durada de les autoritzacions de què disposin.
Les renovacions posteriors de les autoritzacions s'han de concedir pel període establert, respectivament, als articles 12.1 i 15.1 d'aquest Reglament.
Totes les sol·licituds que en el moment d'entrada en vigor d'aquest Reglament es trobin en tràmit s'hi han d'ajustar i han de complir els requisits i les exigències que s'hi preveuen.
Continuïtat de la gestió directa
Les entitats titulars d'autoritzacions d'instal·lació de sales de bingo que en el moment d'entrada en vigor d'aquest Reglament gestionin directament el joc en les seves sales poden mantenir el règim de gestió directa.
Les entitats titulars d'autoritzacions de sales de bingo i les empreses de serveis que tinguin constituïdes fiances d'acord amb el que disposa l'article 13 del Reglament del joc del bingo aprovat per l'Ordre de 9 de gener de 1979, disposen d'un termini d'un any, a partir de l'entrada en vigor d'aquest Reglament, per constituir noves fiances en els termes establerts per l'article 16 o per completar aquelles que tinguin constituïdes.
La no-constitució o adequació d'aquestes fiances dóna lloc a l'inici de l'expedient de cancel·lació de la inscripció, amb audiència dels interessats, i la suspensió de la inscripció mentre es tramita l'expedient esmentat.
Les sales de bingo autoritzades com a sales de "categoria especial" a l'empara del Reglament aprovat per l'Ordre de 9 de gener de 1979 poden mantenir les especificacions de les autoritzacions vigents.
Aquestes sales han de disposar de fiances per una quantia de 10.000.000 de pessetes (60.101,21 euros).
Mentre no es regulin les condicions tècniques a què s'han d'ajustar les entitats per poder ser autoritzades per l'emissió d'informes per a l'homologació de materials de bingo, resta vigent el Conveni de cooperació subscrit entre la Direcció General del Joc i d'Espectacles i el Laboratori General d'Assaigs i Investigacions de la Generalitat.